Shirley Clarke

**Shirley Brimberg**, nada en Nova York o 2 de outubro de 1919 e finada en Boston o 23 de setembro de 1997 foi unha cineasta estadounidense, coñecida como **Shirley Clarke**.

## Traxectoria 
Nada en Nova York, Shirley Brimberg era filla dun pai inmigrante polaco que fixo fortuna na industria manufactureira. A súa nai era filla dun multimillonario fabricante e inventor xudeu. A súa irmá máis vella das tres fillas era a escritora Elaine Dundy. O seu interese pola danza comezou a unha idade temperá, mais atopouse coa desaprobación do seu pai, abusón e violento.

Clarke asistiu ao Stephens College, á Johns Hopkins University, ao Bennington College e á Universidade de Carolina do Norte. Como resultado das clases de danza en cada unha destas escolas, adestrouse coa técnica de Martha Graham, a técnica de Humphrey-Weidman e o método de danza moderna de Hanya Holm. Casou con Bert Clarke para fuxir do control do seu pai e así poder estudar danza cos mestres da cidade de Nova York. A súa filla Wendy naceu en 1944. O seu matrimonio con Bert terminou en divorcio en 1963. Comezou a súa carreira como bailarina no movemento de danza moderna vangardista de Nova York. Foi unha ávida participante en clases de danza e actuacións na Young Women's Hebrew Association.

No seu primeiro filme, *Dance in the Sun* (1953), adaptou unha coreografía de Daniel Nagrin. A New York Dance Film Society seleccionouna como o mellor filme de danza do ano. Nel, Clarke fixo uso de planos rítmicos, rodando un baile no escenario e logo recortando do escenario á praia e de ida e volta ao longo do filme. Pasou de ser bailarina a ser cineasta e expresar a súa arte a través do novo medio. Clarke estudou cinema con Hans Richter no City College de Nova York tras realizar *In Paris Parks* (1954). En 1955, converteuse en membro de Independent Filmmakers of America e formou parte de círculo de cineastas independentes do Greenwich Village con Maya Deren, Stan Brakhage, Jonas Mekas e Lionel Rogosin.

En 1972, Clarke asinou na campaña da revista *Ms*, "We Have Had Abortions" ("Tivemos abortos"), que pedía a fin das "leis arcaicas" que limitaban a liberdade reprodutiva; as participantes animaron ás mulleres a compartir as súas historias e a actuar.

Clarke faleceu dun infarto en Boston, tras loitar contra o alzhéimer, pouco antes do seu 78 aniversario.

## Filmografía 
**A Dance in the Sun* (1953)
**In Paris Parks* (1954)
**Bullfight* (1955)
**A Moment in Love* (1957)
**Brussels "Loops* (1958)
**Bridges-Go-Round* (1958)
**Skyscraper* (1959) con Willard Van Dyke e Irving Jacoby
**A Scary Time* (1960)
**The Connection* (1961)
*''Robert Frost: A Lover's Quarrel with the World* (1963)
**The Cool World* (1963)
**Portrait of Jason* (1967) 
**Man in Polar Regions* (1967)
**Trans* (1978)
**One Two Three* (1978)
**Mysterium; Initiation* (1978)
**Savage/Love* (1981)
**Tongues* (1982)
**Ornette: Made in America* (1985)

## Notas 
## Véxase tamén 
### Ligazóns externas 
*Shirley Clarke Papers at the Wisconsin Center for Film and Theater Research
* http://archives.nypl.org/the/21468 Shirley Clarke datebook, 1955-1956], held by the Billy Rose Theatre Division, New York Public Library for the Performing Arts
*Article by Andy Gurian
*Interview with Shirley Clarke by DeeDee Halleck
*A profile of Shirley Clarke by Sophia Satchell Baeza  for *Sight & Sound* [outubro de 2019]
**Village Voice* 
*Remembering Shirley Clarke by DeeDee Halleck
*Shirley Clarke: A Retrospective - Edinburgh Film Festival TV
*"A Conversation", Shirley Clarke e Storm de Hirsch, *Film Culture'' n.º 46 (outono de 1967)